C 214/144
LT
Europos Sąjungos oficialusis leidinys
2023 6 16
2023 m. sausio 19 d., ketvirtadienis
66. labai apgailestauja dėl to, kad penkios valstybės narės, t. y.
Lenkija, Vengrija, Švedija, Danija ir Airija, vis dar atsisako dalyvauti Europos prokuratūros veikloje; 67. apgailestauja dėl to, kad valstybių narių dalyvavimas Europos prokuratūros veikloje nėra privalomas; dar kartą ragina visas dar neprisijungusias prie Europos prokuratūros veiklos valstybes nares kuo greičiau tai padaryti; ragina Komisiją skatinti dalyvavimą Europos prokuratūros veikloje taikant teigiamas priemones; 68. pabrėžia, kad OLAF ir Europos prokuratūros teisiniuose pagrinduose aiškiai numatyta, kad abi tarnybos turi glaudžiai bendradarbiauti atsižvelgdamos į kiekvienai suteiktus įgaliojimus, teises ir kompetenciją; šiuo atžvilgiu pažymi, kad 2021 m. OLAF pradėjo 26 papildomus tyrimus ir atliko aštuonias paramos operacijas; pažymi, kad OLAF perdavė Europos prokuratūrai 167 bylas, daugiausia susijusias su pasidalijamuoju valdymu (63) ir tiesioginėmis išlaidomis (34), taip pat vienodą skaičių (po 25 bylas) su vidaus ir tarptautiniais tyrimais susijusių bylų; vertina tai, kad dėl šio perdavimo Europos prokuratūra pradėjo 85 baudžiamuosius tyrimus, o tos bylos buvo susijusios su bendrais ES biudžeto nuostoliais, siekusiais 2,2 mlrd. EUR; ragina OLAF ir Europos prokuratūrą toliau stiprinti savo bendradarbiavimą; 69. pažymi, kad OLAF aktyviai bendradarbiauja su Europos Audito Rūmais, Eurojustu ir Europolu; palankiai vertina bendras OLAF ir Europolo pastangas įvertinti su EGADP susijusias grėsmes ir silpniausias vietas ir jų bendradarbiavimą su kitomis Komisijos tarnybomis, kurioms pavesta prižiūrėti EGADP (Ekonomikos ir finansų reikalų generaliniu direktoratu ir Komisijos generaliniu sekretoriatu); palankiai vertina tai, kad parengta bendra OLAF ir Europolo ataskaita „Grėsmių priemonei „NextGenerationEU“ (NGEU) vertinimas“; 70. teigiamai vertina Europolo ir Europos prokuratūros susitarimą dėl darbo tvarkos, kuris įsigaliojo 2021 m. sausio 19 d.; pažymi, kad 2021 m. rugsėjo 3 d. taip pat buvo pasirašyti darbo tvarkos susitarimai dėl Europos prokuratūros ir Europos Audito Rūmų bendradarbiavimo sistemos; 71. žino, kad Europos prokuratūra ir Europos investicijų banko (EIB) grupė taip pat pasirašė susitarimus dėl darbo tvarkos, siekdamos užtikrinti, kad EIB galėtų sklandžiai perduoti informaciją, patenkančią į Europos prokuratūros kompetencijos sritį, prieš imantis veiksmų EIB generalinei inspekcijai; 72. ragina glaudžiau bendradarbiauti su Eurojustu; palankiai vertina dalijimąsi patirtimi ir keitimąsi žiniomis tarp seminarų ir kitų pristatymų dalyvių, tačiau mano, kad Eurojusto indėlis turėtų būti vertinamas ir apibrėžiamas atsižvelgiant į kovos su sukčiavimu struktūrą, remiantis jo papildomumu Europos prokuratūros veiklos atžvilgiu ir patvirtinant jo bendradarbiavimo su OLAF sinergiją; 73. palankiai vertina tai, kad pradėta operacija „Sentinel“ ir sukurtas priemonės „NextGenerationEU“ teisėsaugos forumas – bendra iniciatyva, kuriai kartu vadovauja Europolas ir Italija ir kurioje dalyvauja Europolas, Europos prokuratūra, OLAF, Eurojustas, ES teisėsaugos mokymo agentūra ir valstybės narės, šis forumas suteikia galimybę dalytis žvalgybos informacija ir koordinuoti operacijas, siekiant kovoti su organizuotų nusikalstamų grupių bandymais įsiskverbti į teisėtą ekonomiką, ir apsaugoti priemonės NGEU paskatų paketą, ypatingą dėmesį skiriant korupcijos, mokesčių slėpimo, turto pasisavinimo ir pinigų plovimo atvejams; mano, kad, siekiant veiksmingai kovoti su organizuoto nusikalstamumo keliama grėsme, labai svarbu keistis geriausia patirtimi ir kurti bendras ir suderintas strategijas; 74. primena, kad OLAF buvo įsteigta ne tik vidaus tyrimams, bet ir siekiant padėti valstybėms narėms atlikti išorės tyrimus; primena, kad pagal subsidiarumo principą OLAF negali pradėti tyrimų tais atvejais, kai valstybės narės turi geresnes galimybes veikti, bet tai neužkerta kelio OLAF atlikti pasikartojančių atvejų, tendencijų ir modelių analizę, arba orientuotis į sustiprintą bendradarbiavimą ir sėkmingus veiksmus, nes tai užtikrina jos galimybę nustatyti minėtus reiškinius; 75. kalbant apie su muitinės reikalais susijusius klausimus, atkreipia dėmesį itin glaudų OLAF, Europos Sąjungos intelektinės nuosavybės tarnybos, Interpolo ir Pasaulio muitinių organizacijos (PMO) veiklos koordinavimą; apgailestauja dėl valstybių narių įspėjimo sistemų trūkumų; 76. žino, kad 2021 m. birželio 18 d.
Komisija ir Europos prokuratūra pasirašė administracinius susitarimus dėl tarpusavio keitimosi informacija ir konsultacijų įsipareigojimų, nustatytų Europos prokuratūros reglamento 103 straipsnio 2 dalyje, įgyvendinimo, dėl kurių Europos prokuratūra gali veiksmingiau tirti nusikaltimus, darančius poveikį ES biudžetui, ir vykdyti baudžiamąjį persekiojimą už juos, o Komisijos padaliniai po Europos prokuratūros tyrimų gali užtikrinti atitinkamus tolesnius administracinius, finansinius ir drausminius veiksmus, įskaitant atsargumo priemones, skirtas ES biudžetui apsaugoti;